
  1.


  Tonia


  December


  A fekete, sötétített ablakú Jeep Compass percre pontosan kilenckor állt meg mellettem.


  Havas eső szemerkélt, és minden lehangolóan szürkének tűnt, pedig a milánói üzletek kirakatait karácsonyi fények díszítették. Csak az dobta fel egy kicsit a hangulatomat, hogy a Jeepből kiszálló sofőr nem kérte el az igazolványomat. Ugyan a pasas, aki a hamis papírjaimat készítette, megesküdött, hogy nem fogok lebukni, de azért nem akartam túl sokszor tesztelni a szavahihetőségét.


  –Üdvözlöm, Miss Ambrosio! – köszöntött a sofőr a kamunevemen. – Ugye, ahogy kértük, nem hozott magával telefont, laptopot vagy tabletet?


  –Nem hoztam – vágtam rá azonnal.


  –Attól tartok, ellenőriznem kell – pillantott rám kissé bocsánatkérően, én meg szó nélkül bólintottam.


  Gondolatban vállon veregettem magam, amiért előrelátóan a bőröndöm rejtett rekeszébe dugtam egy műholdról is működő telefont meg a pisztolyomat. Mert nyilván eszemben sem volt kommunikációs eszköz és fegyver nélkül menni egy teljesen ismeretlen, veszélyes helyre, az Alpok mélyébe. Azért annyira nem voltam hülye.


  Biztosan nem?


  A fejemben megszólaló hang kísértetiesen emlékeztetett a főnökömére, aki egyébként semmit sem tudott arról, mire készülök. Ha majd megtudja, akkor a hülye lesz a legenyhébb jelző, amivel illetni fog, ebben biztos voltam. Az apám meg aztán különösen ki lesz bukva.


  Ám ez sem akadályozott meg abban, hogy hagyjam a sofőrnek, hogy előbb a bőröndömet kutassa át, majd a kézitáskámat, végül a zsebeimet is. A járókelők ránk sem bagóztak. Valószínűleg egy kis motozásnál durvábbat is láttak már Milánó utcáin.


  A világ egyre jobban megőrült, az emberek ingerküszöbe meg az egekben volt. Legtöbbször észre sem vették, mi folyik körülöttük.


  –Indulhatunk? – kérdezte a sofőr.


  Amikor bólintottam, intett, hogy szálljak be a Jeep hátsó ülésére, azután rám csukta az ajtót.


  Az üveg nemcsak kívülről, de belülről is teljesen sötétített volt. A szélvédőn keresztül vethettem még egy pillantást az utca két oldalán álló, szürkeségbe burkolózó épületekre, aztán a sofőr beült a volán mögé, benyomott egy gombot a műszerfalon, mire halk búgással válaszfal emelkedett a hátsó és az első ülések között, teljesen elzárva előlem a kilátást.


  Nem akarják, hogy tudjam, hová visznek… Számítottam erre, de egészen más volt szembesülni vele.


  Mély levegőt vettem, és igyekeztem arra koncentrálni, hogy legalább nem húztak zsákot a fejemre, vagy nem dobtak be a csomagtartóba a bőröndöm mellé. Mégiscsak a sötétített ablakok és a válaszfal a leghumánusabb módszer mind közül. De a tökéletesen logikus érvelés ellenére is ideges lettem.


  Az ajtókon kattant a zár, felvillant a sárgás fényű mennyezeti világítás, és az autó elindult. Tudtam, hogy kifelé tartunk Milánóból, valahová az Alpokba. Hogy pontosan hová, arról fogalmam sem volt.


  Lehunytam a szememet, és hátradöntöttem a fejemet. Tényleg őrültség ez az egész… De már mindegy, úgysem tehettem semmit, nyakig benne voltam.


  *


  –Mindjárt megérkezünk, Miss Ambrosio.


  Órákkal később a sofőr hűvös, érzelemmentes hangja riasztott fel a félálomból, amibe a kocsi monoton zaja ringatott.


  A Jeep lassított, majd súrlódó, fémes hang hallatszott, tompa sípolással kísérve. Valószínűleg kinyílt egy kapu. Újra mozgásba lendültünk, és hallottam az autó kerekei alatt a hó ropogását, aztán alig egy perc múlva megálltunk.


  Bár én akartam idejönni, most mégis elfogott a menekülhetnék. A szívem a torkomban dobogott, és amikor a sofőr fagyos levegőt engedve az utastérbe kinyitotta az ajtót, kényszeríteni kellett magam, hogy kiszálljak. Aztán odakint azonnal körülnéztem.


  Mindenfelé hó volt, meg fenyők. A gyomromba belehasított valami furcsa fantomfájdalom, pedig semmi nem történt, csak egy hegyekkel körülzárt völgybe érkeztünk. Számtalan hasonló hely létezett az olasz Alpokban, semmi különös nem akadt benne…


  Semmi különös, kivéve, hogy a völgyet magas kőkerítés vette körbe, a közepén meg egy furcsa épületkomplexum állt.


  Nagyot nyelve néztem végig rajta.


  Egy hatalmas erődítmény körül másik három kisebb, de magasabb építmény helyezkedett el. Egy-egy a két oldalán, a harmadik meg mögötte. A középsőből üveggel fedett folyosók vezettek a másik háromba.


  A Fellegvár.


  Így hívták a helyet. Itt rendezték meg évente kétszer, júliusban és decemberben Olaszország legtitkosabb extrém versenyét, a Próbát. Amivel nem az volt a legnagyobb problémám, hogy teljesen illegális. Még csak nem is az, hogy a dark neten lehetett a versenyzőkre fogadni.


  Bár ezek is eléggé zavartak, de nem emiatt jöttem ide. Hanem a gyilkosság miatt, amit a júliusi Próbán követtek el, aztán egyszerűen eltussolták.


  Mély lélegzetet vettem. A téli Alpok dermesztően hideg levegője tűként szurkálta az orromat.


  –Üdvözlöm a Fellegvárban, Miss Ambrosio – mondta a sofőr. A szavait baljóslatúan festette alá a süvítő szél. – Kérem, kövessen!


  A kezében a bőröndömmel elindult a középső épület bejáratához, én meg a táskámat markolva utánamentem. Vajon mi vár odabent?


  Az ereimen végigszáguldott valami különös, csontig hatoló nyugtalanság, amit nem tudtam teljesen azzal magyarázni, hogy egy veszélyes, a feletteseim által nem jóváhagyott nyomozásba kezdtem. Homályosabb és kaotikusabb érzés volt annál. Mégis beléptem a sofőr nyomában a bejáraton.


  A helyiség, ahová jutottunk, első ránézésre olyannak tűnt, mint egy hotel recepciója. Volt pult, ami mögött egy szakállas pasas ült. Akadt néhány kanapé, fotel meg dohányzóasztal. Az egyik sarokba még egy biliárdasztalt és egy asztali focit is raktak, a falra meg dartsot szereltek. Mellettük kávé-, üdítő- és snackautomata állt.


  Ám a terem kellős közepén egy lift volt, az ajtaja fölé nagy, vörös betűkkel ezt írták ki: KRIPTA.


  Bár nem sikerült előre annyi mindent kiderítenem a Fellegvárról, amennyit szerettem volna, azt azért tudtam, hogy az alagsort hívják Kriptának, és ott zajlik a Próba. A brutálisan kegyetlen, szadista feladatokból álló Próba…


  Nem bírtam levenni a szememet arról a hat, vérvörös betűről. Valószínűleg emiatt ért meglepetésként, amikor felbukkant mellettem egy magas, szőke hajú, modellszépségű nő.


  –Te vagy Bella, ugye? – kérdezte.


  Dallamos althangja volt. Első pillanatban barátságosnak tűnt, de kiéreztem belőle valamilyen feszültséget. Talán türelmetlenséget.


  –Igen, én vagyok – mosolyogtam rá, amit ő nem viszonzott, csak kurtán biccentett.


  –Engem Paolának hívnak, én fogom koordinálni a Próbát – mutatkozott be.


  Úgy tettem, mintha újdonság lenne, pedig mindezt már tudtam. Ahogy azt is, hogy Paola egy tíz főből álló csapatot irányít, aminek az egyik tagja a sofőröm. A másik kilenc meg azok a férfiak, akik a többi játékost hozták ide a Fellegvárba.


  Paola elvett a recepcióspultról egy mágneskártyát, és a kezembe nyomta.


  –Ez mindig legyen nálad. Ez fogja nyitni a hálószobádat, meg az épületek közötti átjárókat. Ha valamit nem nyit, oda értelemszerűen nem mehetsz be.


  –Rendben – feleltem.


  –A bőröndödet, a táskádat és a kabátodat elvisszük a szobádba, ami a Fekete Toronyban lesz. Később majd megmutatjuk, pontosan melyik. De előbb velem jössz az eligazításra.


  A korábbi sofőröm már nyúlt is a cuccaimért. Mindent átadtam neki, aztán követtem Paolát a teremből kivezető egyik ajtóhoz. A saját kártyájával kinyitotta, és beléptünk abba a fedett, üveges folyosóra, amit kintről is láttam.


  Az üvegen túl mindenhol hó fehérlett, engem meg elfogott az a különös érzés, mintha nem is egy mesterséges, építészek által alkotott helyiségben lennénk, hanem egy hóból vájt alagútban.


  Végigmentünk a folyosón, aztán következett egy újabb ajtó, ami ismét a kártyával nyílt. Paola belépett, én meg követtem, és azonnal káprázni kezdett a szemem a türkizkékre festett falaktól.


  –Ez a Türkiz Torony, itt vannak a közös helyiségek – magyarázta Paola, aztán a velünk szemben nyíló, kétszárnyú ajtó felé intett. – Az a konyha, oda csak a személyzet léphet be. Az első emeleten van az étkező, a másodikon egy társalgó és egy könyvtár, a harmadikon az edzőterem, a negyediken a wellnessrészleg, a legfelsőn az orvosi szoba.


  Ismét bólintottam, és igyekeztem leplezni, hogy pontosan tudom, milyen közös helyiségek vannak. Meg azt is, hogy mennyire furcsának tartom, hogy egy kegyetlen, extrém verseny helyszínén van wellness és könyvtár. Az ember ettől a helytől nem várt ilyesmiket. Orvosi szobát igen, edzőtermet talán, de más szállodai ellátást nem.


  Ám úgy tűnt, itt a játékosok mégis azt kaptak. Vagy ez lenne az elterelés? Minél jobban elengedjük magunkat, annál brutálisabb pofonként fog érni bennünket a verseny…?


  –Az eligazítás hamarosan kezdődik az étkezőben. Felkísérlek – mondta Paola, és a sarokban lévő lifthez terelt.


  Odafent aztán kinyitott előttem egy kétszárnyú ajtót, én bementem, ő meg utánam masírozott egy szintén türkizkékre festett falú terembe.


  –Teljes a csapat! – jelentette be kissé színpadiasan.


  A teremben egy hosszú asztal mellett ültek az emberek. Kilencen voltak, két nő meg hét férfi. És mindegyikük kivétel nélkül engem bámult.


  Egymás után végignéztem rajtuk, közben elfogott az a fura érzés, hogy már láttam őket valahol. De fogalmam sem volt, hol. Talán csak tévedtem… De aztán összeakadt a tekintetem egy férfiéval.


  Metsző, acélszürke szempár.


  Hirtelen nem kaptam levegőt, mert ezt a férfit tényleg ismertem. És ő is ismert engem.


  Tudta, hogy nem Bella Ambrosio a nevem, hanem Antonia Capparelli, és azt is, hogy gyilkossági nyomozó vagyok a milánói rendőrkapitányságon. De, ami a legrosszabb, eléggé gyűlölt ahhoz, hogy gondolkodás nélkül leleplezzen.


  2.


  Tonia


  Július


  –Nem parázol, hogy Bruno megdug valakit Svájcban? – kiáltotta túl a mellettem ülő lány a bárban dübörgő zenét.


  A szemhéját, amire rákente a Sephora összes kék árnyalatú sminkjét, félig leeresztette. Az arca úgy kipirult a piától, hogy még az alapozója sem tudta teljesen elrejteni.


  Bruno egyik haverjának új csaja volt. Pár órája ismertem csak, azóta, hogy megérkeztünk a Milánó belvárosában lévő klubba, ahol a pasim búcsúbuliját tartottuk. Próbáltam felidézni a nevét, de nem sikerült, pedig amióta észrevettem, mennyire durván kezd beütni nála az ital, itt ültem mellette.


  –De most komolyan, csajszi, nem görcsölsz rá erre? Én tutira teljesen rágörcsölnék – firtatta tovább Kékszemhéj a témát, enyhén dülöngélve a széken.


  Elfogott a késztetés, hogy megtudakoljam tőle, mégis miből gondolja, hogy megkérdezhet ilyet egy kvázi idegentől. De persze nem tettem. Egyrészt tudtam, hogy a sok koktél az oka, amit úgy döntött le a torkán, mintha vizet inna egy kimerítő edzés után. Másrészt mindig igyekeztem mindenkivel jól kijönni. A matt részeg, tolakodó csajokkal is.


  –Megbízom benne – jelentettem ki, erre a szeme úgy elkerekedett, mintha a bizalom egy űrlény lenne, amiről hallani ugyan hallott hajmeresztő teóriákat, de a létezéséről nincs semmiféle bizonyítéka.


  –Te nem vagy komplett! – csóválta meg a fejét kicsit nagyobb lendülettel a kelleténél. – A pasid túl jól néz ki ahhoz, hogy ne hajtsanak rá a nők.


  Brunóra pillantottam. A bárpult mellett dumált a haverjaival. Nem voltam teljesen hülye, én is tudtam, hogy jóképű, de rosszindulatú és felszínes lett volna kizárólag a külseje miatt azt feltételezni, hogy majd egy másik nő ágyában köt ki Genfben, ahová fél évre költözik egy munkahelyi projekt miatt.


  Anyám erre azt mondta volna, hogy ijesztően közönyös vagyok, és nem dolgozom meg eléggé azért, hogy Bruno magasabb szintre emelje a kapcsolatunkat. A magasabb szint nála egy gyűrűt jelentett volna az ujjamon. És imádtam az anyámat, de még az ő kedvéért sem voltam hajlandó, hogy kierőszakoljak Brunóból valami olyasmit, amit ő nem akar. És valószínűleg én sem. Eleve alig pár hónapja jártunk, túl korai lett volna.


  –És figyu, te tényleg rendőr vagy? – faggatott tovább Kékszemhéj, egyre jobban összemosva a szavakat.


  –Aha, nyomozó.


  –Basszus, ez olyan menő! Melyik volt a legijesztőbb rosszfiú, akit elkaptál?


  Ez a kérdés előbb-utóbb mindig előjött minden társalgásban, amit nem a kollégáimmal folytattam, így megvolt már rá a bevett válaszom – az eddigi pályafutásom egyetlen sorozatgyilkosa –, de mielőtt mesélhettem volna róla, rezegni kezdett a mobilom az asztalon.


  A képernyőre pillantottam, amin az öcsém idiótán vigyorgó arca jelent meg. Meglepődtem, mert Daniele sosem hívott. Ha akart valamit, rám írt cseten. Ha olyasmit akart, amihez öt szónál több kellett, felmondott egy hangüzenetet, vagy beállított a lakásomra.


  Automatikusan aggódni kezdtem. Dan mostanában többet bulizott meg piált. Valószínűleg ezúttal is a szokásos történt. Valahol bulizott, és elfogyott a pénze, esetleg részegen balhézott, és azt akarta, hogy húzzam ki a csávából.


  Elnyomtam egy sóhajt, és felálltam az asztaltól.


  –Ezt fel kell vennem. Visszafelé hozok neked egy üveg vizet – mondtam Kékszemhéjnak.


  –Inkább még egy Cosmopolitant! – vigyorgott rám, mielőtt felhörpintette a maradék rózsaszín italt a poharából.


  A szememet forgatva indultam a kijárat felé. Körül se néztem, úgy léptem ki az utcára, és majdnem feldöntöttem az épp befelé igyekvő fickót. Na jó, valószínűleg ő döntött volna fel engem a fekete pólója alatt feszülő izmokból ítélve, de szerencsére sikerült időben lefékeznem.


  A mellkasomhoz szorítottam a még mindig rezgő mobilt, és felpillantottam a pasas arcára. Gyorsan elnézést akartam kérni, de a szavak a torkomban rekedtek, ahogy a tekintetem találkozott az ismerős, acélszürke szempárral.


  Leopoldo Morelli. Exkatona, jelenleg egy biztonságtechnikai cég egyik vezetője, és mindenkori seggfej. Az egyetlen ember, akivel képtelen voltam jól kijönni.


  –Mit művelsz itt? – förmedtem rá, miközben nyugtáztam, hogy a telefonom abbahagyja a rezgést. Dan ezek szerint megunta a várakozást.


  –Nem is tudtam, hogy a helyi rendőrség engedélyét kell kérnem ahhoz, hogy megigyak egy sört – nyújtotta el Leo gúnyosan a szavakat.


  –Mióta utazol órákat csak azért, hogy megigyál egy sört? – vágtam rá hasonlóan gúnyosan.


  Leo a hírhedt Altieri Sicurezzánál dolgozott. A cég gazdag embereket védett, általában nem túl törvényes eszközökkel. Néhány éve még egy ronda gyilkossági ügybe is belekeveredtek. A telephelyük az Alpokban volt, ahol védett kabinokat is fenntartottak az ügyfeleiknek. Az fix, hogy Leo nem egy sörért jött Milánóba.


  –Mióta érdekel, mennyit utazok egy piáért? – vonta fel Leo a szemöldökét.


  –Amióta tudom, hogy szeretsz bajt keverni.


  A visszavágásomat némileg elrontotta, hogy a pillantásom közben Leo jobb karjára siklott, amit a csuklójától a válláig színes tetoválások díszítettek.


  Mindig elfogott a fura késztetés, hogy alaposan áttanulmányozzak minden mintát a bőrén. És lett volna mit tanulmányozni… A pasasnak nemcsak a karja volt tele tetkókkal, hanem az egész teste, én meg baromira nem értettem, miért érdekelnek annyira a rávarrt motívumok. Hisz nem is buktam a tetovált fickókra. A kifinomult, gondozott külsejű pasikat szerettem, mint Bruno.


  Leo pedig sok minden volt, de kifinomult és gondozott még véletlenül sem. Az arcát folyamatosan szakállba átcsapó borosta fedte, a félhosszú, hullámos haját meg hanyag férfikontyba fogta össze a feje tetején. Általában pólóban és katonai nadrágban lehetett látni. Ezek is hol szakadtak, hol véresek voltak. Néha mindkettő. Ugyanis ő képezte ki az Altieri Sicurezzához felvett embereket. Egyszer szemtanúja voltam a kiképzésnek, ami inkább tűnt verekedésnek, mint bármi másnak.


  Egyszóval Leo Morelli bajkeverő volt. És totálisan nem az én típusom. Ráadásul kölcsönösen utáltuk egymást. De akkor mi a fenének bámulom a karját?


  Gyorsan elkaptam a pillantásomat, és fortyogó haraggal néztem a szemébe.


  –Szóval ezúttal miben sántikálsz, Leo?


  –Semmiben. De persze akkor is ezt mondanám, ha lenne valami takargatnivalóm – kacsintott rám.


  –Ha holnap arra ébredek, hogy behívnak miattad dolgozni, sittre váglak! – csattantam fel, mire Leo elvigyorodott.


  –És velem együtt magadat is, virágszál? Csak mert ez nekem nagyon úgy hangzott, mintha megfenyegettél volna egy békés állampolgárt.


  –Egy fenéket vagy te békés, Rambo – vágtam vissza. Hogy ő volt az egyetlen ember, akire gúnynevet ragasztottam, legalább annyira idegesített, mint az, hogy képtelen voltam vele kijönni.


  Pár évvel ezelőtt találkoztunk először egy nyomozás kapcsán. Ő első látásra ki nem állhatott. Én ennek ellenére kezdetben még próbálkoztam, hogy jóban legyek vele. Már csak azért is, mert Leo főnökének a férje, Matteo régi barátom volt, de Leo Morellivel esélytelen volt barátságot kötni. Így hát egy idő után feladtam.


  Elfogadtam, hogy sosem lesz köztünk normális viszony. Aztán egy idő után azon kaptam magam, hogy én is ugyanolyan bunkó vagyok vele, mint ő velem. Rambónak nevezem a hosszú haja, a nevetségesen duzzadó izmai és a katonai múltja miatt, ami őt legalább annyira kihozta a sodrából, mint engem a virágszál becézés. Végül is az életem legnagyobb részében azért küzdöttem, hogy ne gyenge virágszálnak tartsanak, hanem erős nőnek, aki teljesen egyenrangú a férfiakkal.


  –Akkor másképp mondom – hajolt közelebb hozzám Leo. Az orromat megcsapta a belőle áradó pézsmás-fás illat, ami túl finom és túl exkluzív volt. Sehogy sem illett ehhez a férfihoz. – Ne üsd bele a csinos kis orrodat a dolgaimba, Antonia, mert nem fogod szeretni a következményeket.


  A lélegzete megcsiklandozta az arcomat, a bőröm felforrósodott, bár nem tudtam, miért. Talán azért, mert egyedül Leo hívott a teljes nevemen, amit a kölcsönös utálatunk ellenére is furcsán kedveltem.


  –Most te fenyegetsz? – vontam fel a szemöldökömet.


  –Ez nem fenyegetés volt, csak egyszerű tanács.


  –Egy francokat! – csattantam fel, és az iPhone-omat már olyan erősen szorítottam a markomban, hogy kis híján berepedt a képernyő. Leo a készülék felé biccentett.


  –Nem telefonálni akartál?


  –Telefonálok is, amint elhúzol innen.


  –A legnagyobb örömmel, virágszál. – Leo két ujját a homlokához érintve gúnyosan szalutált, és bekotródott a bárba.


  Visszanyeltem a számra toluló ronda káromkodást, és inkább visszahívtam az öcsémet. Dan nem vette fel, de küldött egy üzenetet, hogy később beszélünk. Ezek szerint mégsem volt bajban. Legalábbis nem olyan bajban, ahol sürgősen intézkednem kellett. Ettől fellélegeztem. Utáltam volna, ha Bruno búcsúbuliját elrontja Dan egy újabb meggondolatlan húzása.


  Visszamentem a bárba. A szemem sarkából észrevettem, hogy Leo eltűnik az emeletre vezető lépcsőn, ahol a VIP-részleg volt. Ez kicsit meglepett, mert baromira nem illett a VIP-teremben bulizó, dizájner cuccokat viselő, gazdag pasasok közé.


  Annyira azért nem foglalkoztatott a dolog, hogy tovább tűnődjek rajta. Inkább belediktáltam egy pohár vizet Kékszemhéjba, aztán csatlakoztam Brunóhoz és a haverjaihoz a bárpult mellett. De azért az végig zavart, hogy Leo is itt van valahol, és ugyan én nem látom, de ő engem valószínűleg igen. Legalábbis a VIP-részből az egész bárt szemmel lehetett tartani, az én tarkóm meg folyton úgy bizsergett, mintha lesne valaki.


  Amikor pár órával később kiléptünk a bárból, egészen megkönnyebbültem. Bruno magához ölelt, és miközben a belvárosi lakásom felé sétáltunk, arról szövegelt, hogy muszáj lesz sokszor meglátogatnom Genfben. Elmosolyodtam, és amikor felértünk a lakásomba, hagytam, hogy vetkőztetni kezdjen.


  Minden ruhát levett rólam, kivéve a bodyt. Azt csak kikapcsolta alul, mint mindig. Tudtam, hogy azért, mert nem akarja látni a sebhelyeket a hasamon és a derekamon, miközben megdug.


  Nem zavart a dolog, már megszoktam. És sokkal jobban is szerettem ezt a reakciót, mint a szánakozó pillantásokat vagy a lelohadó merevedéseket.


  Később, amikor Bruno már mélyen aludt mellettem, én viszont ébren feküdtem az ágyban, újra eszembe jutott az aznap este, és elfogott egy szokatlan, zsigeri megérzés, hogy hamarosan valami történni fog…

Steve Cavanagh

Steve Cavanagh regényei paratlanul izgalmasak
és fordulatosak. A jogi krimik magasiskolaja, amely
minden pillanatban gondolkodésra szténzi az olvasét.

